A tous ces qui verront ces présentes letres, Gauchiers de Merri, chevaliers, sires de Merri et de Bessi, salut an Nostre-Seignor. Sachent tuit que je ai doné, otroié et quité à touz jours mais à l’abbé et au convent de Reigni toute ma mitié des dîmes que je avoie commune avec l’abbé et lou convent desusdit, sanz rien retenir es dîmes de la Ripe, de Maul-pertuis et de la châtelerie de Mailli-lou-Chatiaul. Et lour ai doné, otroié et quité, si com il est desus dit, tout lou droit que je avoie es diz dîmes ne povoie demander, au leu de cent souz que madame Mabile, ma tante, dame de Bessi, lour avoit donez et assis sur sa partie de l’eau de Bessi, et an leu de trante et sis soz que messires Gauchiers Bridaine lour avoit donez et assis sus ses rantes d’Eschimili. Et promet an bone foi que je ne vendrai jamais, por moi ne por autrui, ne ferai venir ancontre lou dit don et la quitance de tout lou droit que je avoie ne povoie avoir an touz les dîmes des leus desus nommez. Et lor garantirai et deffendrai vers touz. Et à ceu faire et tenir à touz jours, je oblige moi et mes ors. Et pour ceu que ce soit ferme chose et estauble à tous jourz, je ai seelées de mon seaul ces présentes lettres qui furent faites an l’an Nostre-Seignor mil deus cenz sexante et seze, ou mois de setembre.